Օրենսդրական փոփոխությունների հեղինակներից մեկը ՀՀԿ պատգամավոր, ԱԺ տնտեսական հարցերի մշտական հանձնաժողովի նախագահ Վարդան Այվազյանն էր։ Նա համոզված էր, որ, օրինակ, նախագահի սնվելու վայրը պետք է գաղտնի լինի, պարտադիր չէ, որ բոլորն այդ մասին իմանան։ Սակայն մի՞թե պետբյուջեի՝ հարկատուներիս վճարած գումարները թափանցիկ ծախսելը դույզն-ինչ վտանգում է պաշտոնյային։ Անհանգստացնող հարցերը շատ են՝ ո՞ր մատակարարներից են արվում գնումները, չկա՞ն արդյոք կոռուպցիոն ռիսկեր և շահերի բախում, ի՞նչ պայմաններով են անցկացվում մրցույթները, ի՞նչ ճոխությամբ են հյուրասիրում հյուրերին, որքա՞ն գումար է հատկացվում նվերներին ու շրջագայություններին։ Հասարակությունը չի իմանա այդ մասին՝ ի հեճուկս թափանցիկության ու հաշվետվողականության սկզբունքների։